Armata ucraineană a declarat că forțele sale au „împiedicat" Rusia să avanseze mai mult în regiunea Harkov și că acum contraatacă, dar Moscova își intensifică asaltul în alte părți ale frontului. Președintele ucrainean Volodimir Zelenski a declarat că forțele ucrainene au preluat „controlul luptei" în zonele în care trupele rusești au organizat o incursiune luna aceasta în nordul regiunii Harkov. Declarația liderului de la Kiev contrazice varianta unui oficial rus care spune că forțele Moscovei controlează mai mult de jumătate din teritoriul orașului Vovchansk.
Toate informațiile despre războiul din Ucraina - ziua 822 - LIVE pe HotNews.ro:
09:42„Câinele de atac" al lui Kadîrov a fost numit noul prim-ministru al Ceceniei
„I-am prezentat dragului meu frate Magomed Daudov postul de președinte al guvernului Republicii Cecene”, a scris Kadîrov pe canalul său Telegram, „Având în vedere experiența sa vastă și profesionalismul înalt, sunt sigur că deputații vor sprijini pe deplin candidatura lui Magomed Khozhakhmedovich.”
Cu acest mesaj pe Telegram, președintele cecen Ramzan Kadîrov a anunțat numirea lui Magomed Daudov, fost președinte al Parlamentului cecen, în funcția de prim-ministru al regiunii ruse Cecenia. Deși Kadîrov a adăugat că depinde de parlamentul regional să aprobe numirea în funcție a lui Daudov, el l-a felicitat în avans.
09:39Forțele ruse au lansat atacuri cu rachete împotriva regiunii Harkov în noaptea de vineri spre sâmbătă, avariind o instituție de învățământ, au anunțat autoritățile regionale, citate de The Kyiv Independent.
În jurul orei locale 1:oo, forțele ruse au lansat patru atacuri cu rachete împotriva regiunii. Biroul procurorului regional din Harkov a raportat că au fost folosite brachete balistice S-300.
Nu au fost victime.
Primarul din Harkov, Ihor Terejov, a anunțat că o instituție de învățământ din districtul Slobidskyi a fost complet distrusă. De asemenea, au fost avariate cel puțin 31 de mașini, mai multe clădiri rezidențiale din apropiere și un supermarket.
08:57Președintele Volodimir Zelenski a declarat vineri că forțele ucrainene au preluat „controlul luptei” asupra zonelor în care trupele rusești au organizat o incursiune luna aceasta în nordul regiunii Harkov.
„Soldații noștri au reușit acum să preia controlul luptei în zona de frontieră în care au intrat ocupanții ruși”, a declarat Zelenski în discursul său video nocturn.
Comentariile lui Zelenski, după ce a ținut o reuniune a oficialilor militari și regionali în Harkov, al doilea oraș ca mărime din Ucraina, au părut a fi în dezacord cu comentariile oficialilor ruși.
Viktor Vodolațki, membru al camerei inferioare a parlamentului rus Duma de Stat, a declarat că forțele ruse au preluat controlul a mai mult de jumătate din teritoriul orașului Vovchansk, la 5 km în interiorul țării.
Vodolațki a spus că odată ce Vovchansk va fi securizat, forțele rusești vor viza trei orașe din regiunea Donețk din estul Ucrainei - Sloviansk, Kramatorsk și Pokrovsk.
Reuters precizează că nu a putut verifica în mod independent relatările de pe câmpul de luptă de ambele părți.
Forțele rusești au pătruns în această lună în regiunile de frontieră din regiunea ucraineană Harkov, iar Ministerul rus al Apărării a declarat că au asigurat controlul asupra a aproximativ 12 așezări.
Zelenski și alți oficiali ucraineni au raportat succese în „stabilizarea” zonei.
Statul Major General al armatei ucrainene, în raportul său de seară de vineri, a declarat că situația din Vovchansk era „tensionată, dar controlată de forțele de apărare”.
„Armata rusă a lansat astăzi teroarea aeriană împotriva acestui oraș - opt bombe ghidate au lovit orașul”, a precizat acesta. Au fost lansate atacuri asupra a cel puțin alte două localități la nord de Harkov.
Un raport al Statului Major General, publicat târziu în noapte, a arătat că forțele ucrainene au respins 10 atacuri rusești în zonă, inclusiv în jurul Vovchansk.
De asemenea, acesta a precizat că forțele rusești au obținut „succese parțiale” în zonele din apropiere de Kupiansk, mai la est în regiunea Harkov, și în sectorul Pokrovsk, unde au avut loc lupte grele mai la sud în regiunea Donețk.
Bloggerii militari ucraineni au declarat că trupele ucrainene și-au menținut terenul în jurul Vovchansk, iar forțele rusești au folosit mai puțină infanterie în zonă și au tras în schimb de la distanță, cu o precizie limitată.
h: Scurtă recapitulare a evenimentelor recente:
- Un român a fost reținut de procurorii DIICOT sub acuzația de trădare după ce a spionat în favoarea Rusiei. De asemenea, autoritățile române au decis declararea persona non grata pe teritoriul României a unui diplomat din cadrul Ambasadei Federației Ruse la București
- NATO încearcă să tragă Republica Moldova într-o confruntare militară cu Rusia și Belarusul, a declarat vineri directorul Serviciului Federal de Securitate al Federaţiei Ruse
- Vladimir Putin este pregătit să accepte un armistițiu în Ucraina cu o încetare a focului negociată care să recunoască actualele linii ale frontului, au declarat pentru Reuters patru surse de la Moscova
- Prețul gazelor crește în Europa, după ce Austria a anunțat o posibilă sistare a livrărilor rusești
- Forțele ruse s-au „împotmolit” în încercarea de a cuceri orașul ucrainean de graniță Vovceansk, din regiunea Harkov
- Kievul afirmă că discuțiile despre încetarea focului purtate de Rusia au ca scop perturbarea summitului de pace din Ucraina
- Ministerul rus al Apărării a detașat Corpul african rus, din care fac parte și foștii wagneriți, pentru ofensiva de la Vovceansk din Harkov
- Multe arme ghidate prin satelit, de fabricație americană, au devenit ineficiente din cauza tehnologiei rusești de bruiaj, scrie Washinton Post
- Statele Unite au anunţat vineri trimiterea unui nou pachet de arme şi echipamente militare pentru Ucraina, în valoare de 275 milioane de dolari
- Lituania a anunțat vineri că împreună cu alte cinci state membre NATO care se învecinează cu Rusia au convenit să construiască un „zid de drone” pentru a-și apăra granițele în fața „provocărilor”
---------------